Document ID: 31994R0904

ΚΑΝΟΝΙΣΜΟΣ (ΕΚ) αριθ. 904/94 ΤΗΣ ΕΠΙΤΡΟΠΗΣ της 25ης Απριλίου 1994 για την τροποποίηση του κανονισμού (ΕΟΚ) αριθ. 2836/93 για τον καθορισμό λεπτομερειών εφαρμογής του κανονισμού (ΕΟΚ) αριθ. 1765/92 του Συμβουλίου όσον αφορά τη διαχείριση των περιφερειακών βασικών εκτάσεων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 1765/92 του Συμβουλίου της 30ής Ιουνίου 1992 για τη θέσπιση καθεστώτος ενίσχυσης για τους παραγωγούς ορισμένων αροτραίων καλλιεργειών (1), όπως τροποποιήθηκε τελευταία από τον κανονισμό (ΕΚ) αριθ. 232/94 (2), και ιδίως τα άρθρα 12 και 16,
Εκτιμώντας:
ότι ο κανονισμός (ΕΟΚ) αριθ. 2836/93 της Επιτροπής (3) καθορίζει τη μέθοδο που πρέπει να εφαρμόζεται για τον υπολογισμό του ποσοστού ενδεχόμενης υπέρβασης της βασικής έκτασης, που καθορίζεται από τον κανονισμό (ΕΟΚ) αριθ. 845/93 της Επιτροπής (4), όπως τροποποιήθηκε από τον κανονισμό (ΕΚ) αριθ. 3074/93 (5)-
ότι το Συμβούλιο, με τον κανονισμό (ΕΚ) αριθ. 231/94 (6) για τροποποίηση του κανονισμού (ΕΟΚ) αριθ. 1765/92, έχει αποδεχθεί τη γενική αρχή ότι, σε περίπτωση ξεχωριστών βασικών εκτάσεων "αραβοσίτου", και καθορισμού της απόδοσης του αραβοσίτου σε επίπεδο μικρότερο ή ίσο με αυτό των λοιπών σιτηρών, και όταν η βασική έκταση "αραβοσίτου" ή "άλλων αροτραίων καλλιεργειών" δεν έχουν εξαντληθεί, τα εναπομένοντα εκτάρια είναι δυνατόν να επαναχορηγηθούν για τη βασική έκταση η οποία ενδεχομένως έχει αποτελέσει αντικείμενο υπέρβασης- ότι αυτές οι γενικές αρχές πρέπει να ενσωματωθούν στις λεπτομέρειες εφαρμογής-
ότι το εν λόγω μέτρο πρέπει να εφαρμοστεί, ήδη, από το πρώτο έτος της μεταρρύθμισης-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Κοινής Επιτροπής για τα Σιτηρά, τις Λιπαρές Ουσίες και τις Αποξηραμένες Ζωοτροφές,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 2 παράγραφος 1 του κανονισμού (ΕΟΚ) αριθ. 2836/93 προστίθεται το ακόλουθο κείμενο:
"Σε περίπτωση που η απόδοση του "αραβοσίτου" είναι μικρότερη ή ίση με αυτήν των "λοιπών σιτηρών", το υπόλοιπο της βασικής έκτασης "λοιπές αροτραίες καλλιέργειες εκτός του αραβοσίτου" είναι δυνατόν να επαναχορηγηθεί για την ίδια περίοδο εμπορίας για τη βασική έκταση "αραβόσιτος"."
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την περίοδο εμπορίας 1993/94.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Απριλίου 1994.

Labels: 17
19
6